Bekendstelling: Renault laat herrys die Koleos-naam | Maroela Media
Renault Koleos (Foto: Verskaf)
Renault het in 2016 die Kadjar aan ons bekendgestel, 'n mooi nuwe model wat die Koleos in ons mark vervang het.
Ongelukkig was die produk net te duur vir die Suid-Afrikaanse beursie. Al was dit 'n puik produk, was die verkope nie 'n weerspieëling daarvan nie.
Dus het Renault sopas besluit om die groter Koleos terug te bring in stede van die Kadjar. Ek was skepties… tot ek die prys gesien het. Die splinternuwe Koleos begin teen 'n billike R399 000. Vir 'n mediumgrootte sportnutsvoertuig is dit nie te versmaai nie.
My tweede twyfeling was oor die atmosferiese 2.5‑viersilinderpetrolenjin. Dié enjin kom van die Nissan kant van die alliansie. Jare terug, in die X-trail was 'n weergawe van dié enjin verskriklik swaar op brandstof.
Met Renault se kalibrasie en die puik palwisseltransmissie het ons op 'n 250 km‑toetsroete 'n indrukwekkende 7.8 ℓ/100 km gehandhaaf. Vir 'n 2.5 is die regtig puik. Die enjin bied 126 kW en 233 Nm wringkrag. Die krag, met die gepaardgaande ratkas en vierwielaandrywing, maak van die Koleos 'n lekker reisgenoot.
Die ontwerp is vir my regtig mooi. Dit lyk soos 'n Megane wat al sy pap opgeëet het en baie tyd in die gim deurbring. Die binneruim is lekker ruim en die kwaliteit indrukwekkend. Al wat effens pla is die raakskerm-inligtingstelsel en die trap-parkeerrem. Dit is vir my bietjie verwarrend om die inligtingstelsel baas te raak, maar eienaars sal dit op die ou einde onder die knieg kry.
Terselfdertyd is die parkeerrem in 'n vreemde posisie. Ek dink mens gaan baie jou maermerrie daar stamp.
Ritgehalte is indrukwekkend. Die binneruim is uiters stil en al ry mens op 'n vreeslike hobbelpad raak die rit nie ondeund nie. Padhouvermoë is in die kol vir 'n sportnutsvoertuig en die Koleos raak 'n modderige grondpad maklik baas. Veiligheid is waar Renault nog altyd uitblink. Die Koleos verskil nie met 'n 5-ster Euro NCAP-veiligheidsgradering nie. Indien 'n mens in die mediumgrootte sportnutsmark is, kyk gerus na die Koleos…
Koleos Expression 2.5 CVT 126 kW/233 Nm 8,1 ℓ/100 km R399 900
Koleos Dynamique 2.5 CVT 126 kW/233 Nm 8,1 ℓ/100 km R439 900
Koleos Dynamique 2.5 CVT 4×4 126 kW/233 Nm 8,3 ℓ/100 km R479 900
Die reeks word gedek deur 'n 5 jaar/150 000 km‑waarborg en 5 jaar/90 000 km‑diensplan.
Ons sal weer tyd saam met die Koleos deurbring. Ons sal hom dán teen sy mededingers vergelyk en sien hoe hy hom in die stad gedra.
Ek is mal oor Renault se modelle. Wil net weet, wie dink hulle model name uit?
Clio, Duster, Koleos, Fluence, Fuego, Scenic, Megane, lekker kleurvolle name en dan die teenpool Renault 4, 5, 6, 7, 9, 11,12, 14, 16, 19 ens. totaal boring.
Jy kan bollie met stroosuiker gooi, dit bly bollie. Het twee Renault's gery, altwee was plein gemors. Nooit weer een op my werf nie.